SCI จ่อรับทรัพย์ 100 ลบ. หลังคว้างานใหม่จากกฟผ. รุกประมูลงานต่อเนื่องหนุนรายได้โตแจ่ม
SCI จ่อรับทรัพย์ 100 ลบ. หลังคว้างานใหม่จากกฟผ. พร้อมเดินหน้าประมูลงานต่อเนื่องหนุนรายได้ปี 61 โตแจ่ม
20 มิ.ย. 2561

นายเกรียงไกร เพียรวิทยาสกุล ประธานเจ้าหน้าที่บริหาร บริษัท เอสซีไอ อีเลคตริค จำกัด (มหาชน) หรือ SCI เปิดเผยว่า บริษัทได้รับงานโครงสร้างเหล็กสถานีไฟฟ้าของการไฟฟ้าฝ่ายผลิตแห่งประเทศไทย (กฟผ.) มูลค่า 100 ล้านบาท ซึ่งจะทยอยรับรู้รายได้ตั้งแต่ปลายปี 2561 และยังมีงานที่รอประมูลทั้งของการกฟผ. และการไฟฟ้าส่วนภูมิภาค (กฟภ.) ในปีนี้อีกหลายโครงการ
นอกจากนี้ ยังมีงานเสาส่งสื่อสารโทรคมนาคมของภาคเอกชน ที่คาดว่าจะขยายตัวเพิ่มขึ้นอย่างต่อเนื่อง เนื่องจากทาง Operator หลายค่ายมีแผนขยายการลงทุนโครงข่าย 4G รองรับความต้องการในการใช้งานของผู้บริโภคที่มีมากขึ้น
“ทิศทางของธุรกิจเสาส่งและงานโครงเหล็กสถานีไฟฟ้ายังคงเติบโตอย่างแข็งแกร่งเมื่อเทียบกับปีที่ผ่านมา โดยได้รับปัจจัยหนุนจากการขยายการลงทุนของภาครัฐ และของภาคเอกชน ซึ่ง SCI มีความพร้อมอย่างเต็มเปี่ยมในการเข้าร่วมประมูล และคาดว่าจะคว้างานใหม่อย่างต่อเนื่อง ผลักดันให้รายได้และกำไรเติบโตอย่างแข็งแกร่ง” นายเกรียงไกร กล่าว
ขณะที่ธุรกิจตู้สวิตซ์บอร์ด รางเดินสายไฟและอุปกรณ์ ในปีนี้ คาดว่าจะเติบโตอย่างต่อเนื่องเช่นเดียวกัน เนื่องจากได้รับปัจจัยหนุนจากการที่ภาครัฐเดินหน้าขยายการลงทุนโครงสร้างพื้นฐาน ทำให้มีความต้องการใช้ผลิตภัณฑ์ตู้สวิตซ์บอร์ดและรางเดินสายไฟเพิ่มมากขึ้น
โดยปัจจุบัน SCI มีงานในมือที่รอรับรู้รายได้จากในประเทศ (Backlog) ประมาณ 530 ล้านบาท แบ่งเป็นงานเสาและโครงเหล็กสถานีไฟฟ้าประมาณ 450 ล้านบาท ส่วนที่เหลือเป็นงานตู้สวิตซ์บอร์ด
ส่วนความคืบหน้าการลงทุนก่อสร้างโรงงานผลิตเสาส่งไฟฟ้าแรงสูงและเสาสื่อสารโทรคมนาคม และชุบกัลป์วาไนซ์ ที่เมียนมา คาดว่าจะสามารถเริ่มเปิดโรงงานได้ในช่วงไตรมาส 3/61 โดยเน้นขายภายในประเทศเป็นหลัก รองรับการขยายการลงทุนโครงสร้างพื้นฐานของรัฐบาลเมียนมา